Apstiprināts ar

Ministru kabineta

2020. gada

noteikumiem Nr.

**Latvijas būvnormatīvs LBN 200-20 "Vispārīgas prasības būvēm"**

**1. Vispārīgie jautājumi**

1. Latvijas būvnormatīvs LBN 200-20 "Vispārīgas prasības būvēm" (turpmāk – būvnormatīvs) nosaka prasības, kādas ievēro projektējot ēkas, stadionus, arēnas, brīvdabas estrādes un citas brīvdabas izklaides būves, to novietošanai, jaunai būvniecībai, atjaunošanai, pārbūvei un restaurācijai, ciktāl tas nav pretrunā ar kultūras un pieminekļu aizsardzību reglamentējošiem normatīvajiem aktiem.

2. Būvnormatīvā lietoti šādi termini:

2.1. ārtelpas – konstruktīvi ar sienām un pārsegumu vai jumtu no visām pusēm nenorobežotas un ar iekštelpu neapvienotas ēkas telpas, kurās nav iebūvētas vienmērīgu klimatu uzturošas iekārtas (apkures, aukstuma, saldēšanas u.tml. ēkas vai telpu grupas piederumi) un kuru gaisa temperatūra izmainās līdz ar āra temperatūras izmaiņām (piemēram, balkoni, lodžijas, terases, nojumes, apjumtas pergolas, rampas, utml.);

2.2. balkons - no fasādes plaknes uz āru izvirzīts vaļējs norobežots laukumiņš - ārtelpa starpstāvu pārseguma līmenī, kas savienots ar iekštelpām;

2.3. bēniņi - neapdzīvojama telpa vai telpas bez iekšējās apdares starp jumta norobežojošajām konstrukcijām, ārsienām un augšējā stāva pārsegumu;

2.4. bērnu iestāde - publiska ēka, kurā īsteno pirmsskolas izglītības programmu vai sniedz bērnu uzraudzības vai sociālās aprūpes pakalpojumu;

2.5. cokola stāvs - ēkas stāvs vai tā daļa, kas attiecībā pret planēto zemes līmeni iedziļināts ne vairāk kā par pusi no telpas augstuma;

2.6. darba telpa - nedzīvojamā telpa, kurā notiek darba process, ar vai bez apmeklētāju uzturēšanās iespējas;

2.7. daudzdzīvokļu dzīvojamās ēkas - trīs un vairāk dzīvokļu ēkas, kur ieeja dzīvokļos ir no koplietošanas kāpņu telpas, gaiteņa vai galerijas;

2.8. dzīvoklis - telpu grupa, kas aprīkota ar attiecīgiem inženiertīkliem un iekārtām, un kurā ir vismaz viena dzīvojamā telpa, kā arī virtuve vai virtuves niša un sanitārtehniskā telpa;

2.9. dzīvokļa ārtelpas - balkoni, lodžijas, terases;

2.10. dzīvojamā telpa - dzīvojamā istaba, guļamistaba, ēdamistaba, darbistaba un līdzīgas nozīmes telpas;

2.11. dzīvokļa palīgtelpas - dzīvokļa ekspluatācijai nepieciešamās telpas: gaitenis, virtuve, pieliekamais, sanitārtehniskā telpa un citas līdzīgas nozīmes telpas;

2.12. galerija - iekšējā vai ārējā pāreja virs telpas vai ārtelpas, kas savieno augstākus stāvu līmeņus;

2.13. iekštelpas – konstruktīvi ar sienām, pārsegumu, jumtu vai citām konstrukcijām no visām pusēm norobežotas ēkas telpas (tai skaitā iekšējie balkoni, antresoli, utml.);

2.14. jumta stāvs - plakanā jumta līmenī izbūvētas dzīvojamās, publiskās un tehniskās telpas vai palīgtelpas, kurām ir izeja uz jumta terasi vai staigājamu jumtu;

2.15. koplietošanas telpas - nedzīvojamas telpas, t.sk. kāpņu telpas, gaiteņi, kas paredzētas publisko telpu vai dzīvokļu piekļuvei un kopīgai izmantošanai;

2.16. kāpņu telpa - ēkas daļa, kurā izvietotas konstrukcijas un iekārtas (kāpnes vai lifti), kas nodrošina vertikālu pārvietošanos no viena stāva uz citu;

2.17. lievenis - neliela vaļēja vai segta ēkas piebūve pie ēkas ieejas;

2.18. lodžija - pārsegta un no trim pusēm norobežota, (iedziļināta fasādes plaknē) ārtelpa starpstāvu pārseguma līmenī, kas papildina iekštelpas;

2.19. mācību telpa - nedzīvojama telpa, kurā notiek mācību process (piemēram, klase, auditorija, mācību laboratorija);

2.20. mansarda stāvs - starp jumta norobežojošajām konstrukcijām, ārsienām un augšējā stāva pārsegumu (bēniņos) izbūvēts stāvs (telpas ar iekšējo apdari), kuram ir noteikts konkrēts lietošanas veids;

2.21. mazstāvu dzīvojamās ēkas - ēkas, kurās ir ne vairāk kā trīs stāvi, viens vai divi dzīvokļi ar atsevišķu āra ieeju katram dzīvoklim, bloķētas vai rindu ēkas, kurās ir patstāvīgi iekšējie inženiertīkli ar dzīvokļa robežās nodalītiem iekšējiem inženiertīkliem;

2.22. nojume - vieglas konstrukcijas būve ar vai bez sienām, ar jumtu vai jumtveida pārsegumu uz balstiem, piebūvēta pie ēkas vai atsevišķa;

2.23. pagrabstāvs - ēkas stāvs vai tā daļa, kas attiecībā pret planēto zemes līmeni ir iedziļināts vairāk nekā par pusi no telpas augstuma;

2.24. pazemes stāvs - ēkas stāvs, vai tā daļa, kas attiecībā pret planēto zemes līmeni ir iedziļināts visā telpas augstumā;

2.25. publiska būve - ēka, kurā vairāk nekā 50% ēkas kopējās platības ir publiskas telpas vai telpas publiskas funkcijas nodrošināšanai, vai inženierbūve, kura paredzēta publiskai lietošanai (piemēram, estrādes, stadioni);

2.26. publiska telpa – nedzīvojamā telpa, kurā uzturas darbinieki un apmeklētāji;

2.27. publisks pasākums - sabiedrībai pieejams dažādu veidu pasākums publiskā vietā (piemēram, sarīkojumi, izrādes, koncerti, sporta spēles, izstādes);

2.28. ražošanas telpas - telpas, kurās notiek preču ražošana, ar to saistītu materiālu, iekārtu un produkcijas uzglabāšana, un citas ar ražošanu saistītas darbības;

2.29. sanitārtehniskā telpa - ar attiecīgām sanitārtehniskām iekārtām aprīkota atsevišķa tualetes telpa un vannas un dušas telpa (dalītais sanitārais mezgls) vai attiecīgajām funkcijām paredzēta viena kopīga telpa (savietotais sanitārais mezgls);

2.30. stāvs - ēkas daļa, kas atrodas starp jebkuras grīdas augšējo virsmu, kas ir zemākā augstuma atzīme stāvā, un nākamā stāva grīdas augšējo virsmu, kas ir augstākā atzīme stāvā. Ja virs tā nav citu stāvu - starp grīdas augšējo virsmu un griestiem virs tā. Ja virs tā nav griestu - jumta konstrukcijas apakšējā virsma. Starpstāvs, galerija vai tehnoloģiskā platforma tiek uzskatīta par tuvākā stāvā ietilpstošo daļu;

2.31. starpstāvs - nepilns vai daļējs stāvs, kas neaizņem vairāk par 50% no apakšējā stāva platības, starp ēkas grīdas līmeņiem vai jumtu, un ir integrēts ēkas kopējā konstruktīvā shēmā;

2.32. tehniskais stāvs - stāvs inženiertīklu un iekārtu izvietošanai, kas var atrasties ēkas apakšējā daļā (tehniskā pagrīde), vidējā daļā vai augšējā (tehniskais jumta stāvs) daļā un, kuram ir noteikts lietošanas veids;

2.33. tehniskā telpa – būves sastāvdaļa, nedzīvojama telpa, ēku iekšējo inženiertīklu un iekārtu apkalpošanai;

2.34. tehnoloģiskā platforma – konstrukcija, kas nav integrēta ēkas kopējā konstruktīvā shēmā, atrodas starpstāvu līmenī vai uz jumta (piemēram, platforma iekārtu izvietošanai vai apkalpei);

2.35. telpa - triju dimensiju (garums, platums un augstums) no būvmateriāliem būvniecības procesā radīts veidojums, kurš atsevišķi vai kopā ar citiem veidojumiem konstruktīvi veido telpu grupu, un kurai ir izeja uz citu telpu vai āru;

2.36. terase - vaļējs vai segts laukums, kas izvietots uz zemes kā ēkas piebūve vai virs ēkas, vai virs tās daļas vai atsevišķi;

2.37. veranda - neapkurināma dzīvojamā telpa, kurā vairāk par 50 % no sienu laukuma ir logi (stiklojums);

2.38. vējtveris - caurstaigājama telpa starp dzīvojamās ēkas ieejas ārdurvīm un iekšdurvīm aizsargāšanai no vēja;

2.39. virsgaismas logs - stiklota konstrukcija pārsegumā vai jumta konstrukcijā telpu izgaismošanai.

3. Būvnormatīvs neattiecas uz publiskās ārtelpas atsevišķu labiekārtojuma elementu, kiosku, sabiedriskā transporta pieturvietu, nojumju un citu mazizmēra un pagaidu būvju projektēšanu.

4. Veicot ēkas atjaunošanu vai pārbūvi, ir atļauts saglabāt esošos stāvu augstumus, gaiteņu platumus, kāpņu gabarītus.

**2. Ēku galvenie raksturlielumi**

**2.1. Stāvu skaits**

5. Stāvu skaitā ieskaita visus izmantojamos virszemes stāvus, tai skaitā cokola, mansarda, tehnisko un jumta stāvu, ja tajā ir izbūvētas telpas.

 6. Starpstāvu, galeriju, tehnoloģisko platformu, pagrabstāvu, bēniņus, tehniskās izbūves, piemēram, ventilācijas kameras, kāpņu telpu izejas uz jumtu stāvu skaitā neieskaita. Ja tehniskais stāvs ir zemāks par 2,4 metriem (no grīdas līdz griestiem) to neieskaita pilno stāvu skaitā.

 7. Ja nepilns stāvs aizņem 50% un vairāk no apakšējā stāva platības, to ieskaita kopējā stāvu skaitā kā pilnu stāvu. Ja nepilns stāvs aizņem mazāk par 50% no apakšējā stāva platības, to neieskaita kopējā stāvu skaitā kā pilnu stāvu.

 8. Ja ēkas daļām ir atšķirīgs stāvu skaits vai ēka izvietota mainīga reljefa zemes gabalā, stāvu skaitu nosaka atsevišķi katrai ēkas daļai un uzskaitē norāda lielāko stāvu skaitu.

**2.2. Apbūves blīvums, intensitāte, apbūves laukums un būvtilpums**

 9. Apbūves blīvumu un intensitātes aprēķinu nosaka saskaņā ar normatīvo aktu prasībām par teritorijas plānošanu, izmantošanu un apbūvi.

 10. Stāvu un telpu platību, apbūves laukumu nosaka kvadrātmetros, noapaļojot līdz 0,1 m2. Būvtilpumu nosaka kubikmetros noapaļojot līdz 1 m3.

 11. Ēkas apbūves laukumu aprēķina atbilstoši ēkas lielākā ārējā perimetra laukuma projekcijai 1. stāva sienu līmenī, summējot:

 11.1. laukumu zem ēkas;

 11.2. laukumu zem ēkas daļas, kas izvietota uz kolonām;

 11.3. caurbrauktuves laukumu zem ēkas;

11.4. laukumu zem ēkai piebūvētas nojumes, lieveņa, terases, ārējām kāpnēm, pandusa un tamlīdzīgām ēkas daļām.

 12. Apbūves laukumā neieskaita konstruktīvos elementus, piemēram, atklātās ārējās evakuācijas kāpnes, ja tās nebalstās uz zemes, balkonus (tai skaitā, ja tie ir arī aizstikloti) rampas, pārkares (ja tās nekur nebalstās), horizontālās markīzes, jumta pārkares (ja tās nekur nebalstās), ārējā apgaismojuma elementus.

 13. Būvtilpums ir būves tilpums starp norobežojošo konstrukciju ārējām virsmām.

 14. Būvju būvtilpumu nosaka summējot ēkas virszemes un pazemes daļas tilpumu starp norobežojošo konstrukciju ārējām virsmām, virsgaismas logu izbūves, kupolus, un lodžijas. Būvtilpumā ieskaita vairāklīmeņu ātriju.

 15. Būvju būvtilpumā neieskaita tilpumu, kuru veido:

 15.1. bēniņi;

 15.2. gaisa telpu zem ēkas vai tās daļas, kas būvēta uz kolonām;

 15.3. caurbrauktuve;

15.4. ārējais balkons, ārējās kāpnes, panduss, vaļējs lievenis vai terase;

15.5. ārsienas arhitektūras detaļas vai konstrukcijas elementa izvirzījumus;

 15.6. ēkas daļu, kas ir zem zemākā stāva grīdas virsmas līmeņa.

**2.3. Ēkas kopējā platība, telpas platība un ārtelpu platība**

16. Ēkas kopējo platību nosaka summējot visu telpu, tai skaitā pagrabstāvā, cokolstāvā, tehniskajā, mansarda stāvā un ārtelpu platību - būves stāvos grīdas līmenī aizņemto platību līdz norobežojošo konstrukciju iekšējām virsmām.

 17. Ēkas kopējā platībā ieskaita, izdalot atsevišķi, neapkurināmu ārtelpu platības – balkonu, lodžiju, terašu, lieveņu, nojumju, ekspluatējamo jumtu, atklātu galeriju platības. Ēkas kopējā platībā neieskaita bēniņu, tehniskās pagrīdes un ārējo atklāto kāpņu platību.

 18. Ēkas telpu platībā ieskaita jebkuru, tai skaitā tehnisko telpu platību (starpstāvu, verandu, ārējo stikloto galeriju platību). Kāpņu telpas vai tās daļas platību ieskaita tā stāva platībā, no kura kāpņu laids ved augšup. Ātrija, lifta un inženiertīklu šahtu platības ieskaita tikai apakšējā stāvā.

 19. Dzīvokļa kopējo platību nosaka, summējot dzīvokļa iekštelpu platību un dzīvokļa ārtelpu – balkonu, lodžiju un terašu platību.

 20. Telpas platību aprēķina, nosakot lineāros izmērus (m) starp apdarinātu sienu virsmām grīdas līmenī (bez grīdlīstēm), arī ēkās ar slīpām fasādēm vai jumta stāvos, ja telpas augstuma atzīme ir ne mazāka par 1,60 metri.

21. Telpu platību aprēķina:

21.1. iekštelpām – kā telpas sienu iekšējo virsmu ierobežojošā laukuma platību grīdas līmenī, ieskaitot pārvietojamās starpsienas un sienas skapja, iebūvētā skapja, virtuves un iekārtu, kabeļu penāļu, dekoratīvo elementu, nemūrētu sildelementu aizņemto platību;

21.2. ārtelpām – būves stāvos grīdas līmenī aizņemto platību līdz norobežojošo konstrukciju iekšējām virsmām, izņemot vertikālās konstrukcijas un telpas daļu, kuras augstums ir mazāks par 1,60 metri.

22. Telpas platībā neieskaita:

22.1. logu un durvju ailu platības, izņemot šo noteikumu 23. punktā minēto gadījumu;

22.2. tādu nišas platību, kura izvietota zem loga ailas (zem palodzes);

22.3. telpas daļu, kuras augstums no grīdas līdz konstrukcijas apakšējai virsmai ir mazāks par 1,60 m;

22.4. laukumus, ko aizņem stacionāras apkures krāsnis, kamīni, sildmūri, pavardi, apkures katli, kolonas un konstruktīvi norobežotas inženierkomunikāciju šahtas un tamlīdzīgas konstrukcijas.

 23. Ja starp divām vienāda veida telpām atrodas aila bez durvīm, kuras platums ir lielāks par 50 % no telpas sienas garuma, kurā atrodas aila, tad abas telpas var apvienot vienā telpā. Ailas platību pieskaita vienai no atsevišķām vai apvienotajai telpai.

 24. Telpas platībā ieskaita tajā iebūvēto skapju platību.

 25. Kāpņu, pandusu un slīpņu platība tiek mērīta kā to vertikāla projekcija uz attiecīgā stāva grīdas. Starpstāvi, galerijas, tehniskās platformas u.tml. tiek pieskaitīti pie tuvākā stāva grīdas līmeņa.

 26. Balkonu un lodžijas platību aprēķina grīdas līmenī, par robežu nosakot norobežojošās konstrukcijas iekšējo virsmu un margu iekšējo virsmu. Terases platību aprēķina grīdas līmenī, par robežu nosakot norobežojošās konstrukcijas virsmu vai margu iekšējo virsmu, vai terases grīdas beigas.

 27. Skatītāju zāles platību kinoteātriem aprēķina, ieskaitot skatuvi, bet klubiem, teātriem un koncertzālēm līdz skatuves priekšējai plaknei, vai orķestra bedrei.

 28. Ražošanas ēkās telpu platībā ieskaita tuneļus, iekšējās zonas, starpstāvus, visus iekšējo stāvu līmeņus, rampas, galerijas (horizontālas projekcijas) un galerijas pārejai uz citām ēkām.

 29. Ražošanas ēku telpu platībā neieskaita tehniskās pagrīdes, kas zemākas par 1,6 metriem, izvirzītu konstrukciju pamatnes vai šahtas, kam nav nepieciešami konstrukciju kanāli, kā arī platformas celtņu, konveijeru, apgaismes ķermeņu apkopei.

 30. Telpas daļa, kas aizņem divus vai vairāk stāvus daudzstāvu ēkā, jāiekļauj kopējā platībā apakšējā stāvā.

**3. Pamatprasības projektēšanai**

**3.1. Telpu augstums un telpu apgaismojums**

 31. Minimālais augstums no tīrās grīdas atzīmes līdz griestu konstrukcijas apakšējai virsmai:

 31.1. publiskās telpās - 2,7 metri;

 31.2. publisku telpu pārbūves vai atjaunošanas gadījumā ne mazāk kā 2,5 metri;

 31.3. dzīvojamās telpās - 2,5 metri;

 31.4. viesu izmitināšanas ēkās, slimnīcu un sociālo ēku guļamtelpās - 2,5 metri;

 31.5. gaiteņos, sanitārtehniskās, tehniskās un dzīvojamo ēku palīgtelpās - 2,2 metri;

 31.6. tehniskām telpām pagrabstāvā, cokolstāvā, bēniņstāvā, tehniskā stāvā - 1,8 metri, izņemot telpas, kurām būvnormatīvā par ugunsdrošību noteiktas citas prasības;

31.7. pagrabstāvā, cokolstāvā, bēniņstāvā, tehniskā stāvā līdz vienam metram garā posmā ejas augstums var būt 1,6 metri, šajos stāvos var ierīkot 1,6 metrus augstas ailas;

31.8. ražošanas telpu minimālais augstums ir 2,2 metri;

31.9. cilvēku pārvietošanās ceļos iekārtas un inženierkomunikācijas nevar būt izbūvētas zemāk kā vismaz 2,0 metri no grīdas līmeņa.

32. Dzīvojamām un publiskām ēkām, paredz dabisko apgaismojumu caur logiem ārsienās vai virsgaismas logiem jumta pārsegumā, kā arī aprīko ar mākslīgo apgaismojumu atbilstoši attiecīgajām darba aizsardzības prasībām darba vietās.

33. Dabiskais apgaismojums nepieciešams koplietošanas telpās (vējtveros, kāpņu telpās, kopējos gaiteņos), dzīvojamo ēku dzīvojamās telpās, virtuvēs.

34. Logu ailu laukumu attiecība pret grīdas laukumu dzīvojamās telpās un virtuvēs ir vismaz 1:8, bet izglītības iestādēs, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas, paredz ne mazāk kā 1:5.

35. Dabisko apgaismojumu var neparedzēt sanitārtehniskās telpās, kā arī citās cilvēku īslaicīgas uzturēšanās telpās, kur tas nav nepieciešams atbilstoši telpas lietošanas veidam un projektēšanas uzdevuma nosacījumiem un telpās, kur tehnoloģiski nepieciešams normēts mākslīgais apgaismojums, vai dabīgais apgaismojums traucē iekārtu darbu.

36. Telpas logu orientāciju pret debespusēm izglītības un ārstniecības iestādēs projektē atbilstoši šā būvnormatīva 1. pielikumam.

37. Logus bērnu iestādēs projektē ar drošības slēdžiem.

**3.2. Sanitārtehniskās telpas**

38. Attālums no visattālākās vietas, kur uzturas cilvēki, līdz tualetēm nedrīkst pārsniegt 75 metrus. Stadionos, arēnās, brīvdabas estrādēs un citās brīvdabas izklaides būvēs attālums no tālākās skatītāju vietas līdz tualetēm nedrīkst pārsniegt 150 metrus.

|  |
| --- |
| 39. Tualešu un sanitāro iekārtu minimālo skaitu aprēķina atbilstoši šā būvnormatīva 2. pielikumam. 40. Ja konkrētais gadījums šā būvnormatīva 2. pielikumā nav minēts, sanitāro iekārtu minimālo skaitu nosaka atbilstoši higiēnas noteikumiem attiecīgajam būves veidam, vai atbilstoši projektēšanas uzdevumam. 41. Biroju ēkās un telpu grupās, kas tiek izmantotas darījumiem un dažādiem administratīvajiem mērķiem, vīriešu tualetēs pisuārus paredz vismaz pusi no kopējā sanitāro iekārtu skaita. |
| 42. Darba telpās jebkura lietošanas veida ēkā, ja cilvēku skaits ir mazāks par šā būvnormatīva 2.pielikumā noteikto, ierīko vienu klozetpodu atsevišķā kabīnē un priekštelpu, kurā atrodas izlietne. |
|  |

43. Publiskās un ražošanas būvēs sievietēm un vīriešiem paredz atsevišķas tualetes telpas. Kopīga tualetes telpa var būt vietās, kur pēc aprēķina nepieciešams tikai viens klozetpods, un tā sastāv no atsevišķas kabīnes (bez pisuāra), un priekštelpas ar izlietni.

44. No publiskām telpām, kurās pastāvīgi uzturas cilvēki, tualetes atdala ar priekštelpu, paredzot, ka tajā var iekļūt cilvēki riteņkrēslā.

45. Publiskās un ražošanas ēkās tualetei vai tās priekštelpai jābūt aprīkotai ar roku mazgātni (izlietni).

46. Dušas telpas minimālie izmēri publiskās, ražošanas, lauksaimniecības un noliktavu būvēs:

46.1. dušas paliktnis vai platība vienai dušas vietai 0,8x0,8 metri;

46.2. platība vienai dušas vietai starp sadalošām sieniņām 0,9x0,9 metri;

46.3. brīvās telpas minimālais platums pie dušām, ja dušas izvietotas vienā rindā - 0,8 metri, ja izvietotas pretējās rindās - 1,1 metri. Starp dušas ierīcēm ierīko gludas, viegli mazgājamas, dezinficējamas un necaurspīdīgas starpsienas.

 47. Dzīvojamās ēkās dušas telpas minimālie izmēri 1,8x1,8 metri.

 48. Tualetes minimālais platums 1,6 metri.

49. Vannas istabas minimālais platums 2,2 metri.

50. Ja paredzēts savietotais sanitārais mezgls, minimālais izmērs ir 2,2x2,5 metri.

51. Visa veida ēkās, izņemot mazstāvu dzīvojamās ēkas, jāparedz vēdināmas telpas apkopšanas inventāram, ar ūdens un kanalizācijas pieslēgumu. Telpu platība jāpieņem atbilstoši apkopjamo telpu platībai, funkcijai, un pielietojamā apkopšanas inventāra gabarītiem.

**4. Lietošanas drošības prasības**

|  |
| --- |
| **4.1. Kāpnes un margas** |
|  |
| 52. Pakāpienu skaits vienā kāpņu laidā nedrīkst būt mazāks par trim un lielāks par astoņpadsmit, un vienā kāpņu laidā nedrīkst būt dažāda augstuma pakāpieni. Ēkās, kuru stāva augstums nepārsniedz 3,5 metrus, ir pieļaujams viens kāpņu laids, ja uz attiecīgo stāvu ir iespējams nokļūt, izmantojot citu risinājumu. Kāpņu laidus un laukumus norobežo ar margām, to minimālais augstums 0,9 metri no pakāpiena priekšējās malas. |
| 53. Kāpņu starplaukumus (podestus) projektē bez līmeņa lauzumiem, to garumu (dziļumu) pieņem ne mazāku par kāpņu laida platumu, bet platumu – ne mazāku par kāpņu telpas platumu. |
| 54. Skatītāju tribīnēs, un būvēs, kur vienlaicīgo apmeklētāju skaits pārsniedz 500, ar margām vismaz 0,9 metru augstumā sadala:54.1. kāpņu laidus evakuācijas ceļos;54.2. ejas un tribīņu kāpnes, ja to platums pārsniedz 3,1 metrus;54.3. joslas nevar būt šaurākas par 1,2 metriem un platākas par 2,0 metriem. |
| 55. Pakāpiena augstums ir no 12 līdz 18 cm. Pakāpiena platuma un divu augstumu summai jābūt no 60 līdz 63 cm. |
|  |
| 56. Ražošanas, noliktavu un lauksaimniecības ēkās, kā arī tehnisko stāvu, starpstāvu un iekārtu apkalpei var izmantot cita slīpuma kāpnes ar minimālo platumu 0,6 metri, ja tas nav pretrunā ar normatīviem aktiem ugunsdrošības jomā.  |
| 57. Ar margām vai citām norobežojošām konstrukcijām, kuras kontrastē ar apkārtējo vidi un kas nav zemākas par 0,9 metri kāpnēm un 1,1 metri horizontāliem posmiem aprīko ārējās un iekšējās kāpnes, ja tās savieno telpas, kuru grīdas līmeņu starpība vertikālajā projekcijā ir lielāka par 0,45 metri. |
| 58. Daudzdzīvokļu dzīvojamās un publiskās būvēs attālums starp margu konstrukcijas vertikālajiem dalījumiem nedrīkst būt lielāks par 0,12 metriem, bet horizontālais dalījums nav pieļaujams. |
|  |
| 59. Bērnu iestāžu būvēs kāpnēm, kur attālums starp laidiem ir lielāks par 0,1 metru, projektē norobežojošās konstrukcijas (piemēram, siets, režģis) 1,5 metru augstumā ar attiecīgajam vecumam piemērotām papildu margām. |
|  |
| 60. Ēkās, kas paredzētas pirmsskolas vecuma bērniem vai cilvēkiem ar kustību ierobežojumiem, paredz margas 0,7 metru un 0,9 metru augstumā.  |
| 61. Balkonus, lodžijas, jumta terases un ārējo kāpņu horizontālos posmus norobežo ar margām vai barjerām, kuru minimālais augstums ir 1,10 metri un minimālais brīvais attālums starp vertikālajiem margu elementiem ir 0,12 metri.62. Margas sniedzas 30 cm pāri pirmajam un pēdējam pakāpienam, margu gali noapaļoti uz leju. |
| **4.2. Gaiteņi, durvis un stiklotās sienas** |
| 63. Publisku telpu un dzīvokļu izejas durvju brīvo platumu projektē ne mazāku par 0,9 metriem. |
| 64. Gaiteņu platumu paredz ne mazāku par 1,2 metriem, koplietošanas gaiteņu platumu ne mazāku par 1,5 metri, kā arī saskaņā ar evakuācijas prasībām.  |
| 65. Ēkās, kur paredzēta gulošu personu aprūpe, gaiteņa platumu projektē ne mazāku par 2,5 metri un durvju brīvo platumu ne mazāku par 1,2 metri. |
| 66. Stiklotās norobežojošās konstrukcijas (piemēram, stikla sienas, durvis) projektē vizuāli viegli pamanāmas, tām nodrošina kontrastējošu necaurspīdīgu marķējumu vismaz 0,10 metri platā joslā visā stiklotās norobežojošās konstrukcijas platumā un 0,35 metru, 1,40 metru un 1,60 metru augstumā no grīdas. 67. Abpus ieejas durvīm projektē manevrēšanas laukumu ne mazāku par 1,5 metriem.68. Ja tiek projektētas virpuļdurvis, paredz atsevišķu ieeju ne mazāku par 0,9 metriem.69. Stikla paneļu un to konstrukciju priekšā paredz aizsargmargas 0,75 metru augstumā no grīdas. Aizsargmargas nav nepieciešamas, ja stikla paneļi augstumā no grīdas līdz griestiem tiek laminēti vai rūdīti. |
| **4.3. Lifti** |
| 70. Publiskās būvēs, kas ir augstākas par vienu stāvu, visu stāvu apkalpošanai paredz vismaz vienu pasažieru liftu vai izmanto citu risinājumu, kas būtu piemērots personām ar invaliditāti patstāvīgai lietošanai. 71. Daudzdzīvokļu dzīvojamās ēkās, ja ēkas augstākas par pieciem stāviem nepieciešams lifts. 72. Liftu paredz, ja dzīvokli, kurā ir nodrošināta vides pieejamība, projektē augstāk par pirmo stāvu. |
| 73. Liftu skaitu un tehniskos rādītājus aprēķina atbilstoši būves funkcijai, projektēšanas uzdevumam, tajā noteiktajam lietotāju skaitam un maksimālajam lifta gaidīšanas ilgumam.  |
| 74. Minimālie lifta kabīnes izmēri neatkarīgi no stāvu skaita ēkā ir 1,1x 1,4 metri.  |
| 75. Lifta priekštelpas dziļumu (brīvo zonu) projektē vismaz 1,3 reizes lielāku par lifta kabīnes dziļumu, bet, ja vairāki lifti izvietoti viens otram pretim – divas reizes lielāku par mazākās lifta kabīnes dziļumu. |
| 76. Lifta durvju vērtnes brīvais platums ir vismaz 0,9 metri. |
| 77. Liftu šahtas un mašīntelpas projektē tādā veidā, lai mehānismi neradītu troksni un vibrāciju publiskās un dzīvojamās telpās.78. Lifta vadības panelis atrodas 0,9 metri no grīdas līmeņa. Lifta kontrolpaneļa augstākās pogas nedrīkst būt augstāk par 1,2 metri no grīdas līmeņa.79. Pārbūvējamās un atjaunojamās ēkas, ja nav iespējama lifta izbūve, var izmantot citu risinājumu, kas piemērots cilvēkiem ar invaliditāti patstāvīgai lietošanai.80. Kravas lifta priekštelpas laukums ir:80.1. ne mazāks kā 6 m2 – liftiem ar celtspēju līdz 2 t;80.2. ne mazāks kā 8 m2 – liftiem ar celtspēju virs 2 t. |
| **4.4. Rampas** |
| 81. Iekraušanas un izkraušanas rampas un platformas projektē, ņemot vērā kravas aizsardzības un iekraušanas un izkraušanas mehānismu prasības no atmosfēras nokrišņiem, trokšņa aizsardzības un cilvēku drošības prasības. |
| 82.  Īpašas iebrauktuves, pazemes tuneļus vai speciālas iekraušanas telpas preču izkraušanai un iekraušanai projektē tikai no tās dzīvojamās ēkas puses, kur fasādē nav dzīvojamo telpu logu (piemēram, gala fasāde bez logiem). Iekraušanas telpas var neprojektēt, ja publiskas telpas platība nav lielāka par 150 m2.83. Preču izkraušana un iekraušana cita lietošanas veida telpās caur ēkas dzīvojamās daļas ieeju ir aizliegta.  |
| **4.5. Jumti** |
| 84. Ēku jumtus projektē:84.1. ar ārējo vai iekšējo ūdens noteci – sešu stāvu un zemākām ēkām;84.2. tikai ar iekšējo ūdens noteci – septiņu stāvu un augstākām ēkām.85. Jumtus ar slīpumu lielāku par 30 grādiem aprīko ar sniega barjerām. Ja jumta slīpums ir līdz 15 grādiem, ieejas aprīko ar jumtiņiem.  |

**5. Vides pieejamības prasības**

86. Daudzdzīvokļu dzīvojamās ēkās vides pieejamības prasības jānodrošina visos stāvos pieejai līdz liftam un līdz katra dzīvokļa ieejai.

87. Mazstāvu dzīvojamās ēkās vides pieejamības prasības piemēro, ja tajās paredzēti dzīvokļi cilvēkiem ar funkcionāliem traucējumiem.

88. Publiskās ēkās un to telpās personām ar funkcionāliem traucējumiem jānodrošina piekļuve un lietošanas ērtības gan kā apmeklētājiem, gan kā telpu lietotājiem. Papildaprīkojuma nepieciešamību nosaka projektēšanas uzdevumā.

89. Biroju un administratīvās pārvaldes telpās, un cita lietošanas veida telpās, kuras atrodas ražošanas, lauksaimniecības un noliktavu būvēs, jānodrošina vides pieejamības prasības.

90. Vides pieejamības prasības var nepiemērot ražošanas, lauksaimniecības un noliktavu telpām.

91. Publiskās ēkās un to telpās, daudzdzīvokļu dzīvojamās ēkās un to teritorijā jānodrošina piekļuve cilvēkiem ar funkcionāliem traucējumiem.

92. Neslīdoša seguma pārvietošanās ceļa platums ir ne mazāks kā 1,2 metri.

93. Pandusa vai grīdas slīpums kustības šķērsvirzienā nedrīkst pārsniegt 1:30.

94. Pandusa slīpumu (garenvirzienā) nosaka atkarībā no līmeņu starpības, kas jāpārvar. Ja kopējā līmeņu starpība, kas jāpārvar:

94.1. ir līdz 0,15 metriem, pandusa slīpums nedrīkst būt lielāks par 1:10;

94.2. ir robežās no 0,15 metriem līdz 0,30 metriem, slīpums nedrīkst būt lielāks par 1:12;

94.3. ir robežās no 0,30 metriem līdz 0,50 metriem, pandusa slīpums nedrīkst būt lielāks par 1:15;

94.4. ir lielāka par 0,5 metriem, pandusa slīpums 1:20.

95. Ja pandusa slīpums ir mazāks par 4% un kopējais garums mazāks par 10 metriem vai panduss, kura kopējā līmeņu starpība mazāka par 0,2 metri, margas nav jāparedz.

96. Pandusu (slīpni vai uzbrauktuvi) aprīko ar apmalēm visā to garumā 0,10 metru augstumā. Tā abās pusēs paredz margas divos līmeņos ar augstumu 0,70 metrus un 0,90 metrus no grīdas līmeņa.

97. Ja pandusa (slīpnes vai uzbrauktuves) garums pārsniedz 10 metrus, paredz vismaz vienu atpūtas laukumu, bet ne retāk kā ik pēc 6 metriem. Atpūtas laukuma minimālais garums ir 1,20 metri, ja šajā vietā uzbrauktuve maina virzienu, atpūtas laukuma garums nav mazāks par 1,50 metriem.

**5.1. Telpu izmēri**

98. Ja ēkai paredz vējtveri, to projektē vismaz 2,2 metrus platu un 1,5 metrus dziļu.

99. Iekārtas un telpu aprīkojumu izvieto ārpus galvenajiem pārvietošanās ceļiem.

100. Riteņkrēslu lietotājiem paredzētai virtuvei jābūt ne mazāk kā 2,2 metru platumā, atbilstošu aprīkojumu nosaka projektēšanas uzdevumā.

101. Riteņkrēslu lietotājiem paredzētai ārtelpai (balkonu, lodžiju, terašu) minimālais platums – 1,5 metri līdz norobežojošām konstrukcijām. Pieeju ārtelpai paredzēt bez sliekšņiem (maksimālais sliekšņa augstums – 15 mm, ar noapaļojumu).

**5.2. Skaņas, vizuālā un taktilā informācija**

102. Personām ar redzes vai dzirdes traucējumiem publiskās būvēs paredz iespēju saņemt nepieciešamo skaņas, vizuālo (t.sk. nedzirdīgiem cilvēkiem vizuālo trauksmes signālu) un taktilo (taustāmo) informāciju:

102.1. būves ieejas un telpas aprīko ar labi uztveramām, kontrastējošām un labi izgaismotām zīmēm un norādēm atbilstoši vadlīnijām par vides pieejamību;

102.2. evakuācijas ceļos durvīm, kā arī grīdām un citām apdares virsmām jābūt savstarpēji kontrastējošām;

102.3. uz kāpņu margām pie pirmā un pēdējā pakāpiena iestrādā stāva numuru taktilo (sataustāmo) apzīmējumu vai numuru Braila rakstā valsts valodā;

102.4. līmeņu maiņu pandusa sākumā un beigās, kā arī kāpņu pirmo un pēdējo pakāpienu marķē ar spilgtu kontrastējošu ne mazāk kā 5 cm platu svītru) visā kāpņu vai pandusa platumā; kontrastējošas krāsas pakāpienu vai kāpņu laukumiņu;

102.5. kāpnēm sākumā un beigās visā kāpņu platumā izveido 0,4 metri platu taktilo virsmu 0,3 - 0,5 metri pirms kāpnēm, kas brīdina par tuvošanos kāpnēm;

102.6. apkārt pelbaseiniem, kā arī līdz pieejamai ieejai jāizveido vaduļu sistēma, kas izteikti kontrastē ar apkārtējo vidi. Ar vizuāliem un taustes kontrastiem jāatzīmē peldbaseina robeža, sāniem jābūt kontrastējošiem. Aprīkojumu paredz atbilstoši vides pieejamības vadlīnijām;

103. Mācību, konferenču, semināru un koncertzāļu telpas aprīko ar indukcijas cilpas sistēmu.

104. Lifta kabīnē nodrošina audio un vizuālo informāciju par lifta darbību (stāvs, kurā lifts atrodas, braukšanas virzienu, durvju atvēršanos, aizvēršanos). Lifta izsaukuma pogas un vadības paneļa pogu apzīmējumu nodrošina Braila rakstā valsts valodā vai taktilā veidā.

105. Taktilā uzraksta burtiem Braila rakstā valsts valodā un cipariem jākontrastē ar pamatni, un burtu lielums nav mazāks par 25 mm, burtu biezums nav mazāks par 5 mm, reljefa izvirzījums nav mazāks par 1 mm.

106. Izvietojot informācijas taktilās plāksnes pie telpām, tās novieto blakus durvīm roktura pusē 1,6 metri augstumā no grīdas līmeņa, pie liftiem lifta izsaukuma pogas pusē 0,9 – 1,2 metri augstumā no grīdas līmeņa.

**5.3. Sanitārtehniskās telpas personām ar funkcionāliem traucējumiem**

107. Publisko būvju telpu grupās projektē vismaz vienu tualetes telpu, kas ir pieejama riteņkrēslu lietotājiem, un nodrošina tai piekļuvi no jebkuras vietas (telpas, stāva). Attālums līdz tualetei ne lielāks par 100 metriem.

108. Publiskās būvēs var paredzēt higiēnas telpu ar minimāliem izmēriem 2,2x2,5 metri. Telpā jāparedz klozetpods, bidē, izlietne, vieta 2x0,8 metri kušetei.

109. Personām ar funkcionāliem traucējumiem sanitārtehniskās telpās paredz piemērotu telpas iekārtojumu.

110. Personām ar funkcionāliem traucējumiem iekārtu izvietojums sanitārtehniskajās telpās:

110.1. klozetpodu izvieto tā, lai vienā vai abās pusēs 0,8 metru platumā būtu brīva piekļuve riteņkrēslu lietotājam;

110.2. klozetpoda priekšā paredz brīvu manevrēšanas laukumu 1,5 metru diametrā;

110.3. paredz palīdzības pogas (0,15 un 0,90 metru augstumā no grīdas);

110.4. paredz papildaprīkojumu atbilstoši vadlīnijām par vides pieejamību.

**6. Speciālās prasības**

**6.1. Dzīvojamās ēkas**

111. Minimālie attālumi starp daudzdzīvokļu dzīvojamo divu un triju stāvu ēkām ēkām starp ēku garenfasādēm – ne mazāk par 15 metriem un četru stāvu un augstākām ēkām ne mazāk par 20 metriem. Starp ēku gala fasādēm, kurās ir dzīvojamo istabu logi, – ne mazāk par 10 metriem. Starp vienas ēkas garenfasādi un tai pretī izvietoto otras ēkas gala fasādi – ne mazāk par 10 metriem.

112. Šā būvnormatīva 110. punktā minētos minimālos attālumus starp daudzdzīvokļu ēkām var neievērot, ja ēka ir plānota kultūrvēsturiskās aizsardzības zonā, pašvaldības teritorijas plānojumā noteiktajās perimetrālās vai daļēji perimetrālās apbūves zonās.

113. Dzīvokli projektē, ievērojot dzīvojamo telpu, un palīgtelpu funkcionālo zonējumu un to racionālu savstarpējo sasaisti.

114. Daudzdzīvokļu dzīvojamās ēkās sanitārtehniskās telpas izvieto virs līdzīgas nozīmes telpām zemākajā stāvā. Ir pieļaujama to atrašanās virs zemākā stāva dzīvokļa dzīvojamām telpām, ja ir ievērotas skaņas izolācijas, hidroizolācijas, siltumizolācijas, ugunsdrošības, ventilācijas un ekspluatācijas drošības prasības.

115. Daudzdzīvokļu dzīvojamās ēkās inženiertīkliem, kas neattiecas uz attiecīgā stāva dzīvokļa aprīkojumu, nepieciešamas slēgtas šahtas vai kanāli norobežojošajās konstrukcijās.

**6.2. Publiskas būves un telpas**

116. Telpu rekomendējamo platību katram lietotājam nosaka atbilstoši šā būvnormatīva 3. pielikumam un spēkā esošiem higiēnas prasības regulējošajiem normatīvajiem aktiem.

117. Pirmsskolas bērnu spēļu zona publiskā ēkā (izņemot bērnu iestādes) jāplāno ne augstāk par 2. stāvu, un ne tālāk kā 20 metrus no evakuācijas izejas.

118. Skolu, pirmsskolas un ārstniecības iestāžu telpu minimālās platības dotas noteikumos par higiēnas prasībām izglītības iestādēm, kas īsteno pirmsskolas izglītības, vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas, kā arī noteikumos par higiēnas prasībām ārstniecības iestādēs.

119. Stāvā, kas atrodas zem vai virs publiskām telpām, kā arī publiskas būves pagrabā un cokola stāvā nedrīkst atrasties noliktavas vai ražošanas telpas, kas paredzētas sprādzienbīstamu vielu un materiālu uzglabāšanai vai darbībai ar tiem.

120. Jebkurām telpu grupām var piemērot attiecīgo Eiropas standartizācijas institūciju pieņemtos standartus, kuri adaptēti Latvijas nacionālā standarta statusā.

**6.2.1. Skatītāju zāles**

121. Skatītāju zālē nepārtrauktā rindā drīkst izvietot:

121.1. ne vairāk kā 25 stacionāras sēdvietas, ja izeja ir uz vienu pusi;

121.2. ne vairāk kā 50 stacionāras sēdvietas, ja izeja ir uz divām pusēm.

122. Durvju ailu platumu skatītāju zālē projektē vismaz 1,2 metri, gaiteņa vai vestibila platumu pie zāles vismaz 2,4 metri.

123. Skatītāju zālēs ar stacionārām sēdvietām eju platumu starp rindām projektē ne mazāku kā 0,45 metri.

124. Publisku pasākumu telpās vismaz 3 % vietu no kopējā vietu skaita pielāgo personām ar kustību traucējumiem, nodrošinot vismaz 1,2 metrus garu un 0,9 metri platu brīvu laukumu ar horizontālu grīdu.

125. Ja līmeņu starpība starp sēdvietu rindām ir lielāka nekā 0,45 metri, gar katras rindas eju nepieciešama vismaz 0,8 metri augsta norobežojoša konstrukcija, kas netraucē redzamību.

126. Zālēs ar transformējamām skatītāju vietām paredz krēslu un solu fiksāciju. Stacionārās un transformējamās skatītāju sēdvietas nodrošina pret apgāšanos vai nobīdīšanos.

127. Kultūras un izklaides iestāžu būvēs, kurās ir skatuves, nokļūšanai uz to paredz pandusu, liftu vai citu risinājumu, kas būtu piemērots cilvēkiem ar funkcionāliem traucējumiem patstāvīgai lietošanai.

128. Ar margām aprīkotu skatītāju tribīņu slīpums vaļējās un segtās būvēs nedrīkst pārsniegt 1:1,6. Ja tribīnē neierīko 0,9 metrus augstas margas, tad slīpums nedrīkst pārsniegt 1:1,4.

129. Pārbūvējamām, atjaunojamām un restaurējamām skatītāju zālēm pieļaujams saglabāt esošo sēdvietas laukumu, ja nodrošinātas higiēnas prasības un nepieciešamie evakuācijas ceļa gabarīti.

**6.2.2. Viesu izmitināšanas ēkas**

130. Viesu izmitināšanas ēkās, kuru kopējā platība nav lielāka par 150 m2, projektē atbilstoši šī būvnormatīva daļai par dzīvojamām ēkām.

131. Viesu izmitināšanas ēkās, kurās ir paredzētas vairāk nekā 20 guļamtelpu, vismaz 3 % no kopējā guļamtelpu skaita, bet ne mazāk kā vienu numuru, pielāgo personām ar funkcionāliem traucējumiem.

132. Viesu izmitināšanas ēkās, kurās ir paredzētas mazāk nekā 20 guļamtelpu, vismaz vienu numuru, pielāgo personām ar funkcionāliem traucējumiem.

133. Viesu izmitināšanas ēkās, kurās ir paredzētas mazāk nekā 20 guļamtelpu, vismaz vienu numuru, pielāgo personām ar funkcionāliem traucējumiem.

134. Viesu mītnēs, kuru ēkas kopējā platība nav lielāka par 150 m2, kuras paredzētas personai ar funkcionāliem traucējumiem, vides pieejamību projektē atbilstoši šā būvnormatīva prasībām.

135. Ja paredzētas divas līdz piecas viesu mītnes, kuru ēkas kopējā platība nav lielāka par 150 m2, vides pieejamība ir jāparedz vismaz vienā no ēkām.

136. Ja paredzētas vairāk par piecām viesu mītnēm, kuru ēkas kopējā platība nav lielāka par 150 m2, vides pieejamība jānodrošina vismaz 20% ēkās no kopējā ēku skaita.

**6.2.3. Cita veida telpas**

137. Ārstniecības iestāžu pacientu palātās jāparedz sanitārie mezgli, piemēroti cilvēkiem riteņkrēslos, aprīkojumu paredzēt atbilstoši vides pieejamības vadlīnijām.

138. Sporta, kultūras un izklaides ēkās tās lietotājiem un apmeklētājiem nepieciešamo ģērbtuvju un dušu ietilpību projektē, vadoties no dalībnieku skaita, aprēķinot ar vienlaicīgu vai maiņu noslodzi. Pie ģērbtuvēm paredz atsevišķas tualetes un dušas telpas.

139. Sporta, kultūras un izklaides ēkas lietotājiem un apmeklētājiem ar funkcionāliem traucējumiem jāparedz vismaz viena piemērota tualete un duša.

140. Darba telpas jānodrošina ar virtuves zonu, ja stāva vai telpu grupas kopējā platība ir lielāka par 200 m2.

141. Eju platumam tirdzniecības zālē jābūt ne mazāk kā 1,4 metri.

142. Vairāklīmeņu autostāvvietās paredz:

142.1. diennakts apgaismojumu;

142.2. apmeklētāju sanitārtehniskās telpas;

142.3. zīmju un marķējumu sistēmu, t.sk. gājēju ceļus;

142.4. konstrukciju aizsargbarjeras.

**6.3. Rūpnieciskās ražošanas, lauksaimniecības un noliktavu būves**

143. Ražošanas plūsmas un tehnoloģija jāizstrādā tehnoloģiskajā daļā saskaņā ar projektēšanas uzdevumu.

144. Ja netiek norādīta tehnoloģija, projektā jānorāda ēkai piemērotās slodzes un pieļaujamie izmantošanas veidi.

Ministru prezidents A. K. Kariņš

Ekonomikas ministrs J. Vitenbergs

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis

Vīksna, 67013140
Marija.Viksna@em.gov.lv